የማዕድን ሚኒስቴር ከካናዳው ኩባንያ ጋር የከፍተኛ ደረጃ የምርት ፈቃድ ስምምነት ተፈራረመ
አዲስ አበባ፤ መስከረም 28/2006 (ዋኢማ) – የማዕድን ሚኒስቴር የካናዳ ኩባንያ ከሆነው የአላና ፖታሽ አፋር ኃላፊነቱ የተወሰነ የግል ኩባንያ ጋር የከፍተኛ ደረጃ የምርት ፈቃድ ስምምነት ዛሬ ተፈራረመ፡፡ለሥራው የተመደበው የመነሻ የኢንቨስትመንት ካፒታል ከ653 ሚሊዮን ዶላር በላይ ነው፡፡ ስምምነቱን የፈረሙት ሚኒስትሯ ወይዘሮ ስንቅነሽ እጅጉ ሲሆኑ በኩባንያው በኩል የኩባንያው መስራችና ዋና ሥራ አስኪያጅ አቶ ነጅብ አባ ቢያ ናቸው ፡፡ ሚኒስትሯ ወይዘሮ ስንቅነሽ እጅጉ በሥነ ሥርዓቱ ላይ እንደተናገሩት መስሪያ ቤቱ የዘርፉን የኢንቨስትመንት እድል በመጠቀም የሚመጡትን ባለሀብቶች ለማስተናገድና አስፈላጊውን ድጋፍ ለመስጠት ከምንጊዜውም በላይ ዝግጁ ነው፡፡ በመሆኑም መንግሥት የሚያበረታታ የማዕድን ሕግ ማዕቀፍ ተግባራዊ በማድረግ ህጉንና የማዕድን አለኝታዎችን በማስተዋወቅ ባለሀብቶችን ለመሳብ ከፍተኛ ጥረት በማድረግ ይገኛል ብለዋል፡፡ ሚኒስትሯ እንዳሉት ሚኒስቴር መስሪያ ቤቱም ቀልጣፋና ውጤታማ አገልግሎት ሊያሰጥ የሚያስችል የአሠራር ሥርዓቶችን ዘርግቶ በመተግበር ላይ ነው፡፡ ኩባንያው የአገሪቷን የማዕድን ልማት አዋጅ ደንብና መመሪያ በመከተል በተያዘው የጊዜ ሰሌዳ መሠረት ወደ ምርት ተግባር መግባት እንደሚገባ አስገንዝበዋል፡፡ የማዕድን ሃብት በማልማት የውጭ ምንዛሪን አስተዋጽኦ በአስር እጥፍ ለማሳደግና ለኢንዱስትሪው ልማት የጀርባ አጥንት እንዲሆን ለማድረግ ለሚቀጥሉት ሁለት ዓመታት ተግባራዊ የማድረግ ራዕይ ይዞ በመንቀሳቀስ ላይ ይገኛል፡፡ መንግሥት በፈጠረው ምቹ ሁኔታ ከ262 በላይ የማዕድን ምርመራና ምርት ሥራ ፈቃድ ወስደው በመስራት ላይ ይገኛሉ፡፡ የአላና ፖታሽ አፋር ኃላፊነቱ የተወሰነ የግል ኩባንያ መስራችና ዋና ሥራ አስኪያጅ አቶ ነጅብ አባ ቢያ በበኩላቸው ስምምነቱ በአፋር ብሔራዊ ክልል ልዩ ስሙ ዳሎል በተባለ አካባቢ የከፍተኛ ደረጃ የፓታሽ ማዕድን ማምረት ፈቃድ ነው፡፡ ፈቃዱ ለ20 ዓመታት የሚፀና ሲሆን ለሥራው የተመደበ የመነሻ የኢንቨስትመንት ካፒታል ከ653 ሚሊዮን ዶላር በላይ መሆኑን ተናግረዋል፡፡ ኩባንያው ለ800 ኢትዮጵያውያን የሥራ እድል እንደሚፈጥርና ለሠራተኞችም ስልጠና እንደሚሰጥ ጠቁመዋል፡፡ እንደ ዋና ሥራ አስኪያጁ ገላጻ ኩባንያው ወደ ምርት ሥራው ሲገባ በዓመት አንድ ሚሊዮን ቶን ፖታሽ ያመርታል ተብሎ ይጠበቃል ሲል የኢትዮጵያ ዜና አገልግሎት ዘግቧል። ፡፡